สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก ทรงเปิดโครงการอบรม "พระบริบาลภิกษุไข้" ประจำวัด 1 วัด 1 รูปทั่วไทย ของสถาบันพระบรมราชชนก
สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก เป็นประธานฝ่ายสงฆ์ นายอนุทิน ชาญวีรกูล รองนายกรัฐมนตรี และรมว.สาธารณสุข เป็นประธานฝ่ายฆราวาส เปิดโครงการอบรม “พระบริบาลภิกษุไข้” ประจำวัด 1 วัด 1 รูปทั่วไทย ของสถาบันพระบรมราชชนก เมื่อวันที่ 6 ก.พ.ที่ผ่านมา โดยสมเด็จพระสังฆราช มีพระโอวาท เปิดโครงการว่า การที่ท่านร่วมกันสนับสนุนพระ เณร ให้มีความรู้ความสามารถด้านการสาธารณสุขพื้นฐาน โดยกำหนดเบื้องต้น 1 วัด มีพระบริบาลภิกษุไข้ 1 รูป นับเป็นประโยชน์ต่อคณะสงฆ์ ซึ่งที่ประชุมมหาเถรสมาคม (มส.) รับทราบโครงการดังกล่าว และชื่นชมในการดำริริเริ่มอันยอดเยี่ยมของสถาบันพระบรมราชชนก และกระทรวงสาธารณสุข (สธ.) สมเด็จพระสังฆราช ทรงมีพระโอวาทต่อไปว่า พระพุทธเจ้าทรงเป็นแบบอย่างในการบริบาลภิกษุไข้ ทรงเอาใจใส่ เสด็จไปตรวจตรา และบริบาลภิกษุอาพาธ ด้วยความเต็มพระทัย ไม่ทอดทิ้ง แม้ต้องสัมผัสกับปฏิกูล หรือความยากลำบาก ก็ไม่ได้ทรงรังเกียจ นับเป็นแบบอย่างของบรรพชิตซึ่งได้บรรพชาอุปสมบทอุทิศถวายแด่พระองค์ให้มุ่งมั่นเจริญรอยตาม ขอเชิญชวนท่านทั้งหลาย ที่มาร่วมอุดมการณ์ในวาระนี้ ฟังกระแสพุทธดำรัสที่อาตมภาพเชิญมาเป็นแรงบันดาลใจ ความว่า “ดูก่อนภิกษุทั้งหลาย พวกเธอไม่มีมารดา ไม่มีบิดา ผู้ใดเล่าจะพึงพยาบาลพวกเธอ ถ้าพวกเธอจะไม่พยาบาลกันเอง ใครเล่าจะพยาบาล ดูก่อนภิกษุทั้งหลายผู้ใดจะพึงอุปัฏฐากเรา ผู้นั้นพึงพยาบาลภิกษุอาพาธ ถ้าไม่มีพระอุปัชฌาย์ สัทธิวิหาริก อันเตวาสิก ภิกษุผู้ร่วมอุปัชฌาย์ หรือภิกษุผู้ร่วมอาจารย์ สงฆ์ต้องช่วยกันพยาลบาล ถ้าไม่พยาบาล ต้องพึงอาบัติ” พุทธดำรัสนี้แสดงให้เห็นว่า พระสงฆ์มีหน้าที่บริบาลรักษาดูแลกัน จะทอดทิ้งกันไม่ได้ เพราะฉะนั้นการที่สาธุชนมาช่วยถวายความรู้ให้พระมีความสามารถในการบริบาล จึงเป็นบุญกุศลอย่างยิ่งใหญ่ เป็นการเกื้อกูลพระสงฆ์ให้ปฏิบัติตนตามพระวินัยที่พระพุทธเจ้าทรงแสดงไว้ เพื่อการบำเพ็ญสมณธรรมได้อย่างแท้จริง ขอฝาก สธ. ให้จัดโครงการนี้สืบเนื่องต่อไป